Oikeusministeriö
Lainvalmisteluosasto	12/2009

PL 25
00023 VALTIONEUVOSTO	6.4.2009	1 (2)

oikeusministerio@oikeus.fi

Kirjeenne 13.3.2009/ OM27/41/2007 OM 9:00/2009/OM

EU:N RAUTATIEVASTUUASETUKSEN TÄYTÄNTÖÖNPANOSTA SUOMESSA

Kiitämme kirjeestänne, jossa olette pyytäneet Suomen Asianajajaliiton lausuntoa Euroopan parlamentin ja neuvoston asetuksesta rautatieliikenteen matkustajien oikeuksista ja velvollisuuksista (EY) N:o 1371/2007. Asetus tulee voimaan 3.12.2009, ja sitä on sovellettava suoraan kaikissa jäsenvaltioissa. Lausuntopyynnön kohteena on asetuksessa myönnetty poikkeusmahdollisuus kotimaan rautatieliikenteessä sekä asetuksen suhde kansalliseen sääntelyyn, kun kyse on matkustajan oikeudesta korvaukseen junavuoron viivästymisestä tai peruuttamisesta aiheutuneesta vahingosta. Lausuntopyynnön kohteena on ministeriön alustava kanta, joka perustuu yhteistyöhön liikenne- ja viestintäministeriön kanssa.

Suomen Asianajajaliitto on toimittanut lausuntopyynnön kuljetusoikeuden alalla työskentelevistä jäsenistään koostuvan kuljetusoikeusryhmän käsiteltäväksi ja ryhmä on esittänyt seuraavat näkökohdat. 

Lausuntopyynnön kohteena olevista asioista vain matkustajille maksettavaa viivästys- ja peruutuskorvausta koskevat kysymykset ovat mahdollisia asianajollisia kysymyksiä, ja nekin kokonsa vuoksi sellaisia, ettei asianajopalveluihin normaalisti turvauduta. Tämä voi johtua kustannussyistä, mutta voi myös heijastella ongelman vähäisyyttä sekä toimivaa kuluttajansuojaa. Tiedossamme ei ole, että asianajajien asiakaskunnan taholta olisi tullut paineita sääntelyn muuttamiseksi. Oikeusministeriön esittämät ajatukset nykyisen rautatievastuulain ja EU:n rautatievastuuasetuksen sääntelyn koordinoimisesta ovat Suomen Asianajajaliiton kannalta hyväksyttäviä paitsi korvauksen määräytymisperusteiden, myös sen vuoksi, että korvauksen kokonaismäärä ilmenee samasta laista, eikä sääntely pirstoudu useisiin lähteisiin, kuten kuljetusoikeudessa usein tapahtuu. Muiden kysymysten osalta ei esiinny sellaisia yleisen oikeusturvan kannalta esille tulevia ongelmia, joihin liittomme olisi aihetta puuttua.

Edellä olevan johdosta toteamme, että voimme hyväksyä oikeusministeriön muistiosta ilmenevät alustavat kannat siinä käsiteltyihin kysymyksiin.  

Helsingissä 27. helmikuuta 2009

SUOMEN ASIANAJAJALIITTO

Riitta Leppiniemi
Suomen Asianajajaliiton puheenjohtaja, asianajaja

LAATIJAT

Lauri Railas, asianajaja, Asianajotoimisto Krogerus Oy 

Suomen Asianajajaliiton lausunnot valmistellaan oikeudellisissa asiantuntijaryhmissä, joiden toiminnassa on mukana noin 120 asianajajaa. Tätä lausuntoa on valmisteltu kuljetusoikeuden asiantuntijatyöryhmässä.